For anden gang fortæller en ung fra døgninstitutionen Solhaven i Retten i Aalborg, at retssagen mod 12 af bostedets ansatte om vold mod de unge bygger på anklager strikket sammen af tidligere beboere. Mandag berettede en nu 19-årig mand, der tidligere har været anbragt tre år på Solhaven, hvordan han flere gange blev kontaktet af en af de andre unge. - Han ville have mig med på at lægge sag an mod en af de ansatte og mod forstanderen. Jeg sagde, det ville jeg ikke. Han forsøgte igen senere og sagde, at nu havde han fået et par andre af de unge med. - Han fortalte altid alle mulige ting, også om hvad der var sket med ham. Jeg tror ikke på alt, hvad han har sagt, sagde den 19-årige i Retten i Aalborg, der er nået til det 31. retsmøde i sagen. Han beskrev Solhaven som den bedste af de institutioner, han har været på, og forholdet til forstanderen som godt. Det fik anklageren til at grave i, om han havde personlige grunde til ikke at lægge sig ud med Solhaven. - Du var og er meget engageret i motorsporten roadracing. Hvem betalte for, at du kunne dyrke den dyre sport, lød det. - Det gjorde sponsorer, herunder Solhaven, sagde den 19-årige. Under retssagen er det flere gange kommet frem, at nogle af de unge på Solhaven gik under betegnelsen "Sørens drenge". Ifølge den tidligere viceforstander på Solhaven var det de unge, som blev forkælet, og som den tiltalte forstander Søren Virenfeldt havde et særligt godt forhold til. - Var du en af Sørens drenge, som fik, hvad de pegede på, spurgte anklageren. - Det synes jeg ikke. Der var begrænsninger, sagde den 19-årige. Han har selv to gange oplevet, at der er blevet foretaget såkaldt magtanvendelse mod ham på Solhaven. - Hvis det ikke var blevet gjort, havde jeg nok gjort mange flere dumme ting, sagde han. For nylig fortalte et andet vidne i retten, at en gruppe af de unge i fællesskab har aftalt, at de skulle få ram på forstanderen for derved at score høje erstatninger.

Referat:
Vidne blev forsøgt lokket med på sagsanlæg mod bostedet Solhaven, fortalte han på det 31. retsmøde mandag.